ananddey/assamese-wiki-corpus huggingface dataset:
টুম্পেং

টুম্পেং (জাভানিজ: ꦠꦸꦩ꧀ꦥꦼꦁ; বালিনিজ: ᬢᬸᬫ᭄ᬧᭂfl) হৈছে ইণ্ডোনেছিয়াৰ এবিধ পৰম্পৰাগত খাদ্য।

চাউলৰ শঙ্কুটো টাম্পাহ নামৰ ঘূৰণীয়াকৈ নিৰ্মাণ কৰা বাঁহৰ পাত্ৰত স্থাপন কৰা হয়, কল পাতেৰে ঢাকি থোৱা হয়, আৰু চাৰিওফালে অন্যান্য বিভিন্ন ধৰণৰ ইণ্ডোনেছিয়ান খাদ্যৰ সৈতে উপস্থাপন কৰা হয়। ২০১৩ চনত ইণ্ডোনেছিয়াৰ “পৰ্যটন আৰু সৃষ্টিশীল অৰ্থনীতি মন্ত্ৰালয়ে” (Ministry of Tourism and Creative Economy) টুম্পেঙক ইণ্ডোনেছিয়াৰ ৩০ টা ইণ্ডোনেছিয় ৰন্ধনশৈলী আইকনৰ ভিতৰত অন্যতম হিচাপে প্ৰচাৰ কৰে আৰু ২০১৪ চনত ইয়াক ইণ্ডোনেছিয়াৰ চৰকাৰী জাতীয় খাদ্যৰ মৰ্যাদা প্ৰদান কৰে, ইয়াক “ইণ্ডোনেছিয়াৰ বিভিন্ন ৰান্ধনীশালৰ পৰম্পৰাৰ বৈচিত্ৰ্যক বান্ধি ৰখা খাদ্য” বুলি অভিহিত কৰে।

ইতিহাস

সাধাৰণতে বিভিন্ন গুৰুত্বপূৰ্ণ উৎসৱ উদযাপনৰ সময়ত জাভা, বালি আৰু মাদুৰাৰ মানুহে টুম্পেং প্ৰস্তুত কৰে। অৱশ্যে সকলো ইণ্ডোনেছিয়ান টুম্পেঙৰ সৈতে পৰিচিত। টুম্পেঙৰ আঁৰত থকা দৰ্শন ইণ্ডোনেছিয়াৰ ভৌগোলিক অৱস্থাৰ, বিশেষকৈ অসংখ্য পৰ্বত আৰু আগ্নেয়গিৰি থকা উৰ্বৰ দ্বীপ হিচাপে জাভাৰ সৈতে জড়িত কৰা হয়। টুম্পেং প্ৰাচীন ইণ্ডোনেছিয়ান পৰম্পৰাত পৰ্বতক পূৰ্বপুৰুষ আৰু দেৱতাৰ আত্মা ‘হিয়াং’ৰ বাসস্থান হিচাপে শ্ৰদ্ধা কৰিছিল। শঙ্কু আকৃতিৰ চাউলে পবিত্ৰ পৰ্বতটোক প্ৰতিনিধিত্ব কৰে। প্ৰচুৰ পৰিমাণে শস্যৰ উৎপাদন বা আন কোনো আশীৰ্বাদৰ বাবে ধন্যবাদৰ চিন স্বৰূপে এই ভোজৰ আয়োজন কৰা হয়।

আধুনিক যুগত সামাজিক অনুষ্ঠান বা বঁটা প্ৰদান অনুষ্ঠান আদিৰ সন্মানীয় অতিথিক টুম্পেং পৰিবেশন কৰা হয়। ইণ্ডোনেছিয়াৰ বহু চহৰত, যেনে যোগাকাৰ্টাত, এটা পৰম্পৰা গঢ় লৈ উঠিছে সেয়া হৈছে ইণ্ডোনেছিয়াৰ স্বাধীনতা দিৱস ১৭ আগষ্টৰ প্ৰাকক্ষণত অনুষ্ঠিত কৰা টুম্পেংগান অনুষ্ঠান। এই অনুষ্ঠানৰ উদ্দেশ্য হৈছে জাতিটোৰ সুৰক্ষা আৰু কল্যাণৰ বাবে প্ৰাৰ্থনা কৰা।

উপস্থাপন

টুম্পেঙৰ শঙ্কু আকৃতিৰ চাউলৰ চাৰিওফালে বিভিন্ন ধৰণৰ ইণ্ডোনেছিয়ান খাদ্য, যেনে উৰাপ শাক-পাচলি (চালাড), আয়ম গোৰেং (শুকান কৈ ভজা কুকুৰা মাংস), আয়াম বাকাৰ (গ্ৰিল কৰা কুকুৰা), এম্পাল গেপুক (মিঠা আৰু টেঙা দি ভজা গৰুৰ মাংস), আবন চাপি (গো-মাংসৰ এবিধ খাদ্য), চেমুৰ ( মিঠা ছয়া চচত দি তৈয়াৰ কৰা গৰুৰ মাংস), টেৰী কাকাং, ভজা চিংৰা, টেলুৰ পিণ্ডাং, টুকুৰা টুকুৰ কৰা অমলেট, টেম্পে অৰেক, পাৰ্কেডেল কেন্টাং, পাৰ্কেডেল জাগং, আদি বহু ধৰণৰ খাদ্য দিয়া হয়।

পৰম্পৰাগতভাৱে শাক-পাচলি, কণী, মাংস, আৰু সাগৰীয় খাদ্যৰ মাজত ভাৰসাম্যতা ৰক্ষা কৰি টুম্পেং পৰিবেশন কৰা হয়। পৰম্পৰাগত জাভানীজ টুম্পেঙৰ গঠন অধিক জটিল কাৰণ জাভানীজ বিশ্বাস অনুসৰি উপাদানসমূহে ইটোৱে সিটোক ভাৰসাম্য ৰক্ষা কৰিব লাগিব। এনে টুম্পেঙত সাধাৰণতে উৰাপ শাক-পাচলি, টেম্পে, আয়ম গোৰেং, টেৰী কাকেং, ভজা চিংৰা, তেলুৰ পিণ্ডাং, এম্পাল গেপুক আৰু চাম্বল আদি সন্নিবিষ্ট কৰা হয়। টুম্পেঙক ৰাষ্ট্ৰীয় খাদ্য হিচাপে গ্ৰহণ কৰাৰ পিছত ই ইণ্ডোনেছিয়াৰ ৰন্ধন পৰম্পৰাক একত্ৰিত কৰিব বুলি আশা কৰা হৈছে। গাডো-গাডো, চেটেই আৰু ৰেণ্ডাঙৰ দৰে জনপ্ৰিয় ইণ্ডোনেছিয়ান খাদ্যক ইয়াৰ সৈতে পৰিবেশন কৰা হয়। আজি কালি গৃহস্থই নিজা বিবেচনাৰে টুম্পেঙৰ সৈতে অন্য খাদ্য সংলগ্ন কৰে।

তথ্য সংগ্ৰহ

শ্ৰেণী:খাদ্য
শ্ৰেণী:ইণ্ডোনেছিয়াৰ সংস্কৃতি
এধানী মাহীৰ হাঁহি

এধানী মাহীৰ হাঁহি অসমৰ সাহিত্যিক মহিম বৰাই ৰচনা কৰা এখন উপন্যাস। কুৰি শতিকাৰ অসমীয়া সমাজখনৰ বৰ্ণনাৰে সমৃদ্ধ উপন্যাসখনে ২০০১ চনত সাহিত্য অকাডেমি বঁটা লাভ কৰে।

লেখকৰ পৰিচয়

পদ্মশ্ৰী মহিম বৰা (১৯২৪ - ২০১৬) অসমৰ এজন গল্পকাৰ, কবি আৰু সাহিত্যিক তথা শিক্ষাবিদ। তেওঁ গুৱাহাটী বিশ্ববিদ্যালয়ৰ পৰা অসমীয়া সাহিত্যত এম.এ পাছ কৰে আৰু নগাঁও মহাবিদ্যালয়ত কৰ্মজীৱন আৰম্ভ কৰে। তেওঁ জীৱনৰ বেছিভাগ সময় নগাঁৱতে পাৰ কৰে। তেওঁক ১৯৮৯ চনত অসম সাহিত্য সভাৰ সভাপতি পদত অধিষ্ঠিত কৰা হয়।

কাহিনী

জ্ঞানেন্দ্ৰ বায়ন ওৰফে এধানী মাহীৰ মৰমৰ দেউকণ হৈছে উপন্যাসখনৰ কাহিনীৰ কথক। এধানী মাহী দেউকণৰ বুঢ়ীমাকৰ ভনীয়েকৰ জীয়েক। এধানী মাহীৰ মাক-দেউতাক ঢুকোৱাত ককায়েক-নবৌৱেকৰ লগত মিলি থাকিব নোৱাৰি তেখেতে অকলশৰীয়া হোৱা দেউকণৰ ককাদেউতা-বুঢ়ীমাকৰ লগত থাকিবলৈ লয়হি। এল পি স্কুল পাছ কৰাৰ পিছত দেউকণক মাক-দেউতাকে ককাদেউতা-বুঢ়ীমাকৰ ঘৰত মাইনৰ স্কুলত ইংৰাজী চাৰিটা শ্ৰেণী পঢ়িবলৈ পঠিয়ায়। এই সম্পূৰ্ণ চাৰিটা বছৰ দেউকণে এধানী মাহীৰ মৰম-আদৰ তথা আপডালত অতিবাহিত কৰে। এনেদৰে উপন্যাসখনৰ কাহিনীটো খৰস্ৰোতা নৈৰ গতিৰ দৰে আগবাঢ়ে। এধানী মাহীৰ ভোলানাথ কলিতা নামৰ এগৰাকী গান্ধীবাদী লোকৰ সৈতে বিয়া হয়। এখেত স্বদেশী আন্দোলনৰ প্ৰচাৰ চলোৱা তথা নিৰাশ্ৰয় বিধৱা-তিৰোতা আৰু ভকতসকলক আশ্ৰয় প্ৰদান কৰা এখন আশ্ৰমৰ ভলণ্টিয়াৰ আছিল। এধানী মাহীৰ বিয়াৰ বৰ্ণনাই সেই সময়ৰ সামাজিক ৰীতি-নীতিসমূহ পৰিস্ফূট কৰি তুলিছে। বিয়াৰ পিছত এধানী মাহীয়ে ভোলানাথৰ সহধৰ্মিনী হিচাপে আশ্ৰমত সূতা কটা, কাপোৰ বোৱা, পলু পোহা, বামখেতি কৰা ইত্যাদি কামত সহায়-সহযোগিতা কৰি তাতে থাকিবলৈ লয়। দেউকণেও সেই সময়তে চাহ বাগানৰ চাকৰি পায়। গতিকে ককাদেউতা-বুঢ়ীমাকৰ ঘৰত থকা চাৰিবছৰীয়া জীৱনৰ সমাপ্তি ঘটাই সি চাহ বাগানত থাকিবলৈ লয়। কেইবছৰমান পাছত ভোলানাথ কলিতাৰ মৃত্যু হয়। তেওঁৰ মৃত্যুৰ পিছত এধানী মাহীয়ে পত্নীধৰ্ম পালন কৰি আশ্ৰমতেই থাকে। সেই সময়ত দ্বিতীয় বিশ্বযুদ্ধৰ প্ৰভাৱ অসমতো পৰাৰ কথা উপন্যাসখনত বৰ্ণিত হৈছে। এইখিনিতে নিত্য ব্যৱহাৰ্য সামগ্ৰীসমূহৰ দৰ বৃদ্ধি পোৱাকে আদি কৰি বিভিন্ন সামাজিক পৰিৱৰ্তনৰ দৃশ্য ভাহি আহে। এধানী মাহী এবাৰ বাগানলৈ আহি দেউকণৰ বিয়া ঠিক কৰি থৈ যায়। ইয়াৰ এমাহৰ পিছতেই মুখেৰে নকʼলেও দেউকণৰ মনৰ কথা বুজি পোৱা এধানী মাহীৰ মৃত্যু হয়। সংক্ৰামক ৰোগ কলেৰাই আশ্ৰমৰ ওচৰৰ গাঁও উছন কৰি পেলোৱাৰ সময়ত এধানী মাহীয়ে সেই ৰোগাক্ৰান্ত লোকসকলক শুশ্ৰূষা কৰি নিজেও সেই ৰোগত আক্ৰান্ত হয় আৰু জীৱন বৈতৰণী পাৰ কৰে। লেখকে আমৃত্যু এধানী মাহীৰ ওঁঠত লাগি থকা বিশেষ, বিৰল হাঁহিটিৰ বৰ্ণনা দিছে এনেদৰে - "প্ৰথমে ওঁঠৰ মাজ দুটা লগলগাই, লগে লগে ওঁঠ দুখন টিপা মাৰি ধৰি, লাহে লাহে ওঁঠ আতৰাই দিয়াৰ লগে লগে নীৰৱ মিচিকি হাঁহিটোৰে মুখমণ্ডলত, চকুৰ মণি দুটাত, ডাঠ কʼলা চেলাউৰি দুটাত কঁঠালগুটীয়া নিগনি এটাৰ দৰে দৌৰা-দৌৰি কৰিবলৈও ধৰে। শেষ মুহূৰ্ত্তত ওঁঠ দুখন টিপা মাৰি ধৰাৰ লগে লগে হাঁহিটো দুভাগ হৈ চকুৰ মণি দুটাত থিৰ হৈ পৰে, লাটুম এটা কোঁ-কোৱাই ঘূৰি থিৰ হৈ পৰাৰ দৰে।"

চৰিত্ৰসমূহ

জ্ঞানেন্দ্ৰ বায়ন ওৰফে দেউকণ
এধানী মাহী
নৰমামা
বৃন্দা বাইদেউ

মিতা মামা
লংকালি
ভোলানাথ কলিতা
বুপকণ আদি।

তথ্য সংগ্ৰহ

শ্ৰেণী:সাহিত্য অকাডেমি বঁটা প্ৰাপ্ত অসমীয়া গ্ৰন্থ
শ্ৰেণী:অসমীয়া উপন্যাস
গজেন নৰহ

গজেন নৰহ (ইংৰাজী: Gajen Narah) মিচিং আৰু অৰুণাচলৰ আদি জনগোষ্ঠীৰ ভাষাৰ এগৰাকী জনপ্ৰিয় কণ্ঠশিল্পী। গজেন নৰহে সংগীতৰ মাধ্যেমেৰে অসম আৰু অৰুণাচলৰ সাংস্কৃতিক এনাজৰী শক্তিশালী কৰি গৈছে ।

জন্ম

১৯৫৫ চনত শদিয়াৰ গড়চলা গাঁৱত তেখেতৰ জন্ম হয়। এইগৰাকী মহান শিল্পীয়ে মাত্ৰ ১৩ বছৰ বয়সৰ পৰাই ঐঃনিতম গাই বহুলভাৱে চৰ্চিত হৈছিল।

জনপ্ৰিয় গান

তেখেতে মিচিং আৰু আদি ভাষাত বহুতো জনপ্ৰিয় গানত কণ্ঠদান কৰিছে। তেওঁৰ কিছুমান জনপ্ৰিয় গান হ'ল―

১/ Asin Agomdém Yégla Méyobong

২/Ayang Apíem Gedola

৩/ Nokké Ngilnam dém

৪/ Ngokké Kaling Runam

৫/ Donyi Goklingé

৬/ Kangkito

৭/ Birmé Nokké Yenam

৮/ Ngonyiké Karik

৯/ Ménam Konénga

১০/ Yummang A:rabo

একালত পাহাৰ-ভৈয়াম খলকনি তোলা গজেন নৰহৰ " আ'চিন আগমদে'ম" শীৰ্ষক গীতটো আজিও অসম- অৰুণাচল প্ৰদেশৰ শ্ৰুতাৰ মাজত সমানেই জনপ্ৰিয় হৈ আছে।

মৃত্যু

দীৰ্ঘদিন ধৰি জটিল ৰোগত আক্ৰান্ত হৈ থকাৰ পাছত ২০২৫ চনৰ জুলাই মাহত এইগৰাকী মহান শিল্পীৰ পৰলোকপ্ৰাপ্তি ঘটে।

তথ্যসূত্ৰ

শ্ৰেণী:মিচিং কণ্ঠশিল্পী
শ্ৰেণী:মিচিং জনগোষ্ঠীৰ ব্যক্তি
শ্ৰেণী:আদি কণ্ঠশিল্পী
বিছে (বতাহ)

বিছে বা বিজে (ফৰাচী: La Bise) চুইজাৰলেণ্ডৰ এক ঠাণ্ডা, শুকান বতাহ যি চুইজাৰলেণ্ডৰ মালভূমিৰ মাজেৰে উত্তৰ-পূবৰপৰা দক্ষিণ-পশ্চিমলৈ বৈ যায়। গোটেই বছৰটোত দেখা দিয়া ই গ্ৰীষ্মকালত শুকান বতৰ আনে আৰু শীতকালত প্ৰায়ে নিম্ন স্তৰৰ ডাৱৰ গঠন কৰে। ভ্ৰমণত ব্যাঘাত জন্মা, কৃষিৰ ক্ষতি আৰু বতৰৰ লগত জড়িত শাৰীৰিক লক্ষণ যেনে মূৰৰ বিষৰ সৈতে বিছে জড়িত হৈ আছে। ইয়াৰ ফলত চুইজাৰলেণ্ডৰ মালভূমিত ব্যাপকভাৱে নিম্ন স্তৰৰ ডাৱৰ বা কুঁৱলীৰ বিকাশ ঘটে। যেতিয়া বিছে শক্তিশালী হয়, তেতিয়া একেধৰণৰ মেঘময় আকাশৰ পৰিৱৰ্তে "ডাৱৰৰ ৰাস্তা" নামেৰে জনাজাত ডাৱৰৰ ভঙা বেণ্ড গঠন হ’ব পাৰে। এই চুইজাৰলেণ্ড চহৰলৈ অহা বহুতো বিদেশী ভ্ৰমণকাৰীয়ে বিছেৰ বিষয়ে মন্তব্য কৰিছে।

বতাহৰ আৰ্হি আৰু জোখ-মাখ

থুৰ্গাউ কেণ্টনত জেনিভা আৰু গুটিংগেনৰ মাজৰ বায়ুৰ চাপৰ পাৰ্থক্য (হেক্টোপাস্কেল [hPa] ত) বিশ্লেষণ কৰি বিছে বতাহৰ শক্তি নিৰ্ণয় কৰিব পাৰি। জেনিভাতকৈ গুটিংগেনত (TG) বায়ুৰ চাপ বেছি হোৱাৰ লগে লগে বিছেৰ সৃষ্টি হয়। এই বায়ুৰ চাপৰ পাৰ্থক্য যিমানেই বেছি হ’ব সিমানেই বিছে চুইজাৰলেণ্ডৰ মালভূমিৰ মাজেৰে শক্তিশালীভাৱে বৈ যায়। ওলোটা বায়ুৰ চাপৰ পাৰ্থক্যৰ ক্ষেত্ৰত (গুটিংগেনত কম বায়ুৰ চাপ (TG) আৰু জেনেভাত উচ্চ বায়ুৰ চাপ) বিছেৰ বিপৰীতটো ঘটে:দক্ষিণ-পশ্চিমৰ পৰা চুইজাৰলেণ্ডৰ মালভূমিৰ মাজেৰে বতাহ বয়।

ব্যুৎপত্তি আৰু সাংস্কৃতিক উল্লেখ

ইংৰাজীত এটা বিকল্প ৰূপ হৈছে বিজ। ফৰাচী bise ৰ পৰা এই শব্দটো মধ্য ইংৰাজীত প্ৰৱেশ কৰিছিল। ইয়াৰ উৎপত্তি অজ্ঞাত।

আইৰিছ গায়ক ক্ৰীছ ডি বাৰ্গে লিখা আৰু গোৱা "ল’নলি স্কাই" গীতটোত জেনিভা হ্ৰদৰ লগতে বতাহ লা বিজৰ কথাও উল্লেখ কৰা হৈছে। ১৯৭৫ চনত "স্পেনিছ ট্ৰেইন এণ্ড অদাৰ ষ্ট'ৰীজ" এলবামত মুক্তি পায় এই গীতটো। গেষ্টন ভিলেমাৰ [fr] আৰু লুচিয়ান ডেলৰমেল [fr]ৰ ফৰাচী দেশপ্ৰেমমূলক গীত লা ষ্ট্ৰাছবাৰ্জোৱাইজ [fr]ৰ কথাতো লা বিছেৰ কথা উল্লেখ কৰা হৈছে।

তথ্যসূত্ৰ

শ্ৰেণী:বতাহ
বৃন্দা আচাৰ্য

বৃন্দা আচাৰ্য (; জন্ম: ১৮ ছেপ্টেম্বৰ ১৯৯৪) এগৰাকী ভাৰতীয় অভিনেত্ৰী। তেওঁ মূলতঃ কন্নড় চলচ্চিত্ৰত অভিনয় কৰে। তেওঁ ২০২১ চনত প্ৰেমম পূজ্যম নামৰ কন্নড় চলচ্চিত্ৰ এখনত অভিনয়েৰে ছবিজগতত খোজ দিয়ে। ইয়াৰ পিছত, ২০২৩ চনত তেওঁ কৌশল্যা সুপ্ৰজা ৰামা নামৰ ছবিখনত অভিনয় কৰিছিল।

কৰ্মজীৱন

তেওঁ টিচিএছ আহমেদাবাদত ইণ্টাৰ্ণশ্বিপ কৰিছিল আৰু তাৰ পিছত বিই সম্পূৰ্ণ কৰি টিচিএছ মুম্বাইত এগৰাকী আইটি চিষ্টেম ইঞ্জিনিয়াৰ হিচাপে কৰ্মজীৱনৰ আৰম্ভণি কৰিছিল। তাৰ পিছত তেওঁ বাংগালোৰলৈ গুচি যায় আৰু চলচ্চিত্ৰ উদ্যোগত কেৰিয়াৰ আৰম্ভ কৰাৰ পূৰ্বে ইনফোচিছত কাম কৰিবলৈ আৰম্ভ কৰিছিল।

কৰ্মজীৱনৰ প্ৰাৰম্ভিক দিনত, তেওঁ শনি নামৰ ধাৰাবাহিকত শনি দেৱতাৰ পত্নী দামিনী (এজনী গন্ধৰ্বকন্যা)ৰ চৰিত্ৰত অভিনয় কৰিছিল। ইয়াৰ পিছত, প্ৰেমম পূজ্যম তেওঁৰ প্ৰথমখন কন্নড় ছবিয়ে মুক্তি লাভ কৰে; যিখন অভিনেতা প্ৰেম কুমাৰৰ ২৫তম চলচ্চিত্ৰ আছিল। তেওঁৰ পৰৱৰ্তী ছবিখন আছিল, নাৰীকেন্দ্ৰিক একশ্যনধৰ্মী ছবি জুলিয়েট ২, যিখন ২০২৩ চনৰ ফেব্ৰুৱাৰী মাহত মুক্তি পাইছিল। কাহিনী আৰু তেওঁৰ অভিনয়ৰ ক্ষেত্ৰত এই চলচ্চিত্ৰখনেই সৰ্বশ্ৰেষ্ঠ বুলি গণ্য কৰা হৈছিল।

তেওঁৰ শেহতীয়া চলচ্চিত্ৰখন হʼল কৌশল্যা সুপ্ৰজা ৰামা, এখন ৰোমাণ্টিক ড্ৰামাধৰ্মী চলচ্চিত্ৰ। এজন পুৰুষৰ প্ৰকৃত সংজ্ঞা নো কি তাকে লৈ ছবিখন নিৰ্মিত হৈছে।

চলচ্চিত্ৰপুঞ্জী

বৰ্ষ চলচ্চিত্ৰ ভূমিকা ভাষাটোকা
২০২১ প্ৰেমম পূজ্যম শ্বাৰ্লিন পিণ্টো ওৰফে এঞ্জেল কন্নড়
২০২৩ জুলিয়েট ২ জুলিয়েট কন্নড়
২০২৩ কৌশল্যা সুপ্ৰজা ৰামা শিৱানী কন্নড়
নিৰ্মাণাধীন ঋতু ঋতু কন্নড়

তথ্য উৎস

বাহ্যিক সংযোগ

শ্ৰেণী:জীৱিত ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:ভাৰতীয় চলচ্চিত্ৰ অভিনেত্ৰী
শ্ৰেণী:কৰ্ণাটকৰ ব্যক্তি
শ্ৰেণী:কন্নড় চলচ্চিত্ৰৰ অভিনেত্ৰী
সতী সাধনী দিৱস

সতী সাধনী দিৱস চুতীয়া ৰাজ্যৰ শেষৰ গৰাকী ৰাণী সাধনীৰ স্মৃতিত প্ৰতিবছৰে অসমত পালন কৰা এটা দিৱস। অসম চৰকাৰে ২০২০ চনৰ পৰা প্ৰতিবছৰে ৭ ব'হাগ দিনটো সাধনীৰ স্মৃতিত ৰাজ্যিক বন্ধ হিচাপে ঘোষণা কৰিছে।সতী সাধনী আছিল চুতীয়া ৰাজ্যৰ শেষৰগৰাকী ৰাণী। সতীত্ব ৰক্ষাৰ বাবে আত্মজাহ দি ইতিহাসত তেওঁ নিজৰ নাম সোণালী আখৰেৰে খোদিত কৰি গৈছে।

সতী সাধনী

সতী সাধনী নাৰায়ণৰ জন্ম ১৫ শতিকাৰ শেষ ভাগত হৈছিল বুলি অনুমান কৰা হয় । সন্তান লাভৰ কাৰণে ঈশ্বৰৰ আগত সাধনা কৰাৰ বাবে পিতৃ ধীৰনাৰায়ণে তেওঁক "সাধনী" নাম দিছিল। তেওঁৰ আন এটা নাম আছিল "তেজা"। নিজ কন্যাৰ বাবে যোগ্য জামাতা নোপোৱাৰ বাবে ৰজাই বিবাহৰ কাৰণে স্বয়ম্বৰ আয়োজন কৰিবলৈ নিৰ্ণয় কৰিলে। ৰজাই আদেশ দিলে যে গছৰ ওপৰত থকা কেৰ্কেটুৱা এটা যি জন লোকে কাড়ে মাৰিব পাৰিব, সেই জনকে সাধনী কন্যাৰ হাত দিয়া হ'ব। পিছে কোনো বৰা-বুৰুক বা‌ ৰাজকোঁৱৰে কাড় লগাব নোৱাৰিলে। ৰজাই দুখ কৰি ওচৰতে থকা সামান্য খৰিভাৰী ল'ৰা এজনক কʼলে, "দেখনী কন্যাক তোকে দিম; তই কাণ্ড লগা"। ল'ৰা জনে আচৰিত হৈ উত্তৰ দিলে, "মই সামান্য লোক; চাকৰে কি ৰূপে ৰজাৰ জীক পালিম? ইটো অযোগ্য কথা।" ৰজাই পুণৰ কʼলে, "সামুকতো মাণিক, কদলীতো কৰ্পূৰ; তাত তই সংশয় নকৰিবি। সোৱৰ্ণপুৰী লঙ্কাতো ৰাক্ষসে ভোগ কৰে, ক'ত শুনিছ খুন্ত (চুতীয়া) ৰজাৰ বচন লৰে?" ৰজাৰ আদেশত ল'ৰা জনে কাড় মাৰিলে। কাড় পাত কেৰ্কেটুৱাটোৰ গাত লাগিলে আৰু নিজৰ কথা ৰাখি ৰজাই সাধনীৰ বিবাহ ল'ৰা জনৰ লগত কৰালে। ল'ৰা জনৰ নাম নিতাই আছিল। ১৫২০ চনৰ মোঙখ্ৰাঙ দুৰ্গৰ(দিহিঙমুখ) যুদ্ধত(বৰ্তমানৰ পশ্চিম মাজুলী অঞ্চল) ধীৰনাৰায়ণৰ সেনাই আহোম সেনাপতি খেনমোঙক পৰাস্ত কৰি বিজয়ী হয় আৰু ইয়াৰ পাছতে(১৫২২ চন) হাবুং অঞ্চলৰ (বৰ্তমান ঢকোৱাখনা) ব্ৰাহ্মণক ভূমি দান কৰি সাধনী আৰু নিতাইক ৰাজ্য ভাৰ দিয়ে। ৰজা হৈ নিতায়ে নীতিপাল নাম লয়।

নীতিপালে কাৰ্য্যভাৰ গ্ৰহণ কৰাৰ পিছত চুতীয়া ৰাজ্য লাহে লাহে দুৰ্বল হৈ আহিছিল। তেওঁ কেৱল নামতহে ৰজা হৈ আছিল। ইপিনে ক্ষমতাক লৈ নিজা ৰাজ্যতে কন্দলৰ সৃষ্টি হৈছিল। সাধনীয়ে ইয়াৰ কু প্ৰভাৱৰ কথা বুজি উঠিছিল। সেই সময়ত আহোম ৰাজ্য শক্তিশালী হৈ উঠিছিল। আহোম ৰাজ্যই ইয়াৰ সুযোগ গ্ৰহণ কৰি চুতীয়া ৰাজ্য আক্ৰমণ কৰে। প্ৰৱল পৰাক্ৰমেৰে চুতীয়াসকলে আহোমৰ বিৰুদ্ধে যুঁজ দিয়ে। কিন্তু প্ৰতাপী আহোমৰ হাতত চুতীয়াসকলৰ শোচনীয় অৱস্থা হয়। ৰজা নীতিপালৰ যুদ্ধত মৃত্যু ঘটে। কিন্তু এই মৃত্যুয়ে সাধনীক হতাশ কৰিব নোৱাৰিলে। অৱশেষত যুঁজ দি আহোম সেনাপতি কনচেং-এ যুদ্ধত পৰাভূত কৰি সাধনীক আহোম ৰাজ্যলৈ লৈ যাবলৈ অগ্ৰসৰ হয়। নিজৰ সতীত্ব ৰক্ষাৰ্থে সাধনীয়ে বশ্যতা স্বীকাৰ নকৰি কুণ্ডত জাপ মাৰি আত্মহত্যা কৰে।

তথ্য সংগ্ৰহ

শ্ৰেণী:দিৱসসমূহ
প্ৰদীপ ভূঞা

ড° প্ৰদীপ ভূঞা অসমৰ এগৰাকী বিশিষ্ট লেখক, সাহিত্যিক, প্ৰবন্ধকাৰ তথা অসম সাহিত্য সভাৰ প্ৰাক্তন প্ৰধান সম্পাদক৷

প্ৰাৰম্ভিক জীৱন

১৯৬১ চনত জামুগুৰিহাটৰ মাধৱ গাৱত ড° প্ৰদীপ ভূঞা জন্মগ্ৰহণ কৰে৷ ছাত্ৰ অৱস্থাৰ পৰা তেওঁ অসমীয়া সাহিত্য চৰ্চা আৰম্ভ কৰে৷

কৰ্মজীৱন

ড° প্ৰদীপ ভূঞা চতিয়া মহাবিদ্যালয়ৰ অসমীয়া বিভাগৰ প্ৰবক্তা ৰূপে কৰ্মৰত আছিল৷ জীৱন কালত তেওঁ ডেৰকুৰিৰো অধিক গ্ৰন্থেৰে অসমীয়া সাহিত্যলৈ অৱদান আগবঢ়ায় ৷ সাহিত্য চৰ্চাৰ লগতে তেওঁ সাংবাদিকতাও কৰে৷ ২০০৭-০৮ আৰু ২০০৮-০৯ বৰ্ষৰ বাবে তেওঁ অসম সাহিত্য সভাৰ প্ৰধান সম্পাদক ৰূপে কাৰ্যনিৰ্বাহ কৰে৷

অৱদান

গ্ৰন্থ

তেজফুলৰ গামোচা
জীয়াভৰলীৰ ধল
স্নেহবন্ধন
প্ৰেমবন্দিনী
শংকৰদেৱ-মাধৱদেৱৰ তত্ত্বকথা
অসমীয়া সাহিত্যৰ জিলিঙনি
মাধৱদেৱৰ সাহিত্য চৰ্চা
কামসেন্দূৰ
মেঘৰ বাবে
আকাশী গংগা
নৰমেধ
মহাপতন
ৰঙামেঘ
মায়া কন্যা
মৰতৰ ফুল
জীৱন তৃষ্ণা
মহাপ্ৰস্থান
জীৱনৰ ৰং
উত্তৰাধিকাৰী

মৃত্যু

উচ্চ ৰক্তচাপজনিত ৰোগত অসুস্থ হৈ থকা প্ৰদীপ ভূঞাই ২০১৪ চনৰ ৬ আগষ্টৰ দিনা মৃত্যুবৰণ কৰে৷

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:অসমীয়া ঔপন্যাসিক
মাৰাঠী ভাষা

মাৰাঠী (মাৰাঠীত: मराठी (মৰাঠী)) এটি ইণ্ডো-আৰ্য্য ভাষা। ভাৰতৰ পশ্চিমাঞ্চলীয় মহাৰাষ্ট্ৰ ৰাজ্যৰ প্ৰায় ৭ কোটি অধিবাসীয়ে এই ভাষাত কথা পাতে। মহাৰাষ্ট্ৰৰ বাহিৰতো প্ৰায় ৩০ লাখ মানুহে এই ভাষাত কথা পাতে। ভাষাভাষী সংখ্যাৰ বিচাৰত ভাৰতৰ ভাষাবিলাকৰ ভিতৰত মাৰাঠী চতুৰ্থ।

ভাৰতৰ বাহিৰেও ইজৰাইল আৰু মৰিচাছত এই ভাষা প্ৰচলিত। মাৰাঠী সংস্কৃত ভাষাৰ পৰা মহাৰাষ্ট্ৰী প্ৰাকৃতৰ মাজেৰে উদ্ভৱ হৈছে। মহাৰাষ্ট্ৰী প্ৰাকৃত ভাষা খ্ৰিষ্ট্ৰীয় ১ম আৰু ২য় দশকত সাতবাহন ৰাজ্যৰ চৰকাৰী ভাষা আছিল। তেতিয়া ইয়ে আছিল ভাৰতৰ আটাইতকৈ বহুল প্ৰচলিত প্ৰাকৃত ভাষা। ১৫শ ও ১৬শ শতিকাত আহি এই ভাষাই বৰ্তমানৰ মাৰাঠীৰ ৰূপ লয়।

মাৰাঠী ভাৰতৰ ২২টা চৰকাৰী স্বীকৃতি প্ৰাপ্ত ভাষাৰ ভিতৰত এটা। ই মহাৰাষ্ট্ৰৰ চৰকাৰী ভাষা। গোৱা ৰাজ্যত কোঙ্কণী ভাষাৰ লগতে মাৰাঠী ভাষাকো চৰকাৰী ভাষাৰ মৰ্যাদা দিয়া হৈছে। মহাৰাষ্ট্ৰৰ দৈনন্দিন যোগাযোগ, শিক্ষা, প্ৰশাসন, ব্যৱসায়, গণমাধ্যম ইত্যাদিত এই ভাষাই প্ৰচলিত।

তথ্যসূত্ৰ

লগতে চাওক

মাৰাঠী ভাষা দিৱস

বাহ্যিক সংযোগ

শ্ৰেণী:ভাষা
শ্ৰেণী: ভাৰতৰ ভাষা
শ্ৰেণী:ভাৰতৰ ধ্ৰুপদী ভাষা
শ্ৰেণী:পোখালি (ভাষা)
চাকমা ভাষা

চাকমা ভাষা (; autonym: 𑄌𑄋𑄴𑄟𑄳𑄦 𑄞𑄌𑄴, ) হৈছে চাকমা আৰু দাইঙেত জনগোষ্ঠীৰ লোকে কোৱা এটা ভাৰত-আৰ্য ভাষা। বাংলাদেশৰ চট্টগ্ৰামীয়া ভাষা, তাঞ্চঙীয়া, ৰাখাইনীয়া আদি ভাষাৰ সৈতে এই ভাষাৰ কিছু মিল আছে। দক্ষিণ-পূব বাংলাদেশৰ পাৰ্বত্য চট্টগ্ৰামত প্ৰায় ৩১০,০০০জন, ভাৰতৰ অসম আৰু ত্ৰিপুৰা ৰাজ্যত ৩০০,০০০জন আৰু মিজোৰাম ৰাজ্যত ৪০,২৬৫জন লোকে এই ভাষা কয়। এই ভাষা চাকমা লিপি (বা অঝা পাঠ) ব্যৱহাৰ কৰি লিখা হয়।

ধ্বনিতত্ব

চাকমা ভাষাত আঠটা স্বৰবৰ্ণ আছে।
+স্বৰধ্বনিৰ তালিকা

সন্মুখ
কেন্দ্ৰীয়
পশ্চ
উচ্চ

উচ্চ-মধ্য

নিম্ন-মধ্য

নিম্ন

তথ্য সংগ্ৰহ

শ্ৰেণী:ভাষা
শ্ৰেণী:অসমৰ ভাষা আৰু লিপি
শ্ৰেণী:ভাৰতৰ ভাষা
শ্ৰেণী:চাকমা জনগোষ্ঠী
শ্ৰেণী:বাংলাদেশৰ ভাষা
পাৰভীন চুলতানা দিতি

পাৰভীন চুলতানা (ইংৰাজী: Parveen Sultana; জন্মগত নাম: দিতি নামেৰে পৰিচিত; ৩১ মাৰ্চ ১৯৬৫ – ২০ মাৰ্চ ২০১৬) এগৰাকী বাংলাদেশী চলচ্চিত্ৰ আৰু টেলিভিছন অভিনেত্ৰী আছিল। ১৯৮৭ চনত স্বামী-স্ত্ৰী ছবিত কৰা অভিনয়ৰ বাবে তেওঁ বাংলাদেশ ৰাষ্ট্ৰীয় চলচ্চিত্ৰ বঁটাৰ শ্ৰেষ্ঠ পাৰ্শ্ব অভিনেত্ৰীৰ সন্মান লাভ কৰিছিল। তেওঁ নিজৰ কেৰিয়াৰত ২০০খনতকৈও অধিক ছবিত অভিনয় কৰিছিল।

প্ৰাৰম্ভিক জীৱন আৰু শিক্ষা

দিতিৰ জন্ম নাৰায়ণগঞ্জ জিলাৰ সোণাৰগাঁৱত হৈছিল। পিতৃৰ নাম আছিল আবুল হোসেন আৰু মাতৃৰ নাম আছিল নুৰজাহান বেগম। তেওঁ ইডেন মহিলা কলেজৰপৰা উচ্চতৰ মাধ্যমিক আৰু লালমাটিয়া মহিলা কলেজৰপৰা স্নাতক ডিগ্ৰী লাভ কৰিছিল।

কৰ্মজীৱন

এগৰাকী গায়িকা হিচাপে দিতিই বাংলাদেশ শিশু একাডেমীয়ে আয়োজন কৰা এটা ৰাষ্ট্ৰীয় প্ৰতিযোগিতাত বঁটা লাভ কৰিছিল। তেওঁ যেতিয়া বাংলাদেশ টেলিভিছনত গান গাই আছিল, তেতিয়াই অভিনেতা অল মনছুৰৰ নজৰলৈ আহে। তেওঁ দ্বিতিক অভিনেতা মানস বন্দ্যোপাধ্যায়ৰ বিপৰীতে "লাইলী মজনু" নামৰ এখন টেলিভিছন নাটকত অভিনয় কৰিবলৈ সুযোগ দিয়ে। অৱশ্যে এই ছবিখন কেতিয়াও মুক্তি নাপালে। তেওঁৰ মুক্তি পোৱা প্ৰথমখন ছবি আছিল আমি-ই ওস্তাদ। এই ঘটনাৰ পূৰ্বেই তেওঁলোকৰ বিবাহ বিচ্ছেদ ঘটিছিল। পিছলৈ দিতিই অভিনেতা ইলিয়াছ কাঞ্চনৰ সৈতে বিবাহপাশত আবদ্ধ হৈছিল যদিও সেই বিবাহো বিচ্ছেদত পৰিণত হয়।

তথ্যসূত্ৰ

বাহ্যিক সংযোগ

শ্ৰেণী:বাংলাদেশৰ অভিনেত্ৰী
দিলীপ শৰ্মা (গণিত লেখক)

ড° দিলীপ শৰ্মা (-) এগৰাকী অসমীয়া গণিত অধ্যাপক, শিক্ষাবিদ, লেখক। হাইস্কুল শিক্ষান্ত পৰীক্ষাত অসমৰ ভিতৰতে সপ্তম স্থান অধিকাৰ কৰা দিলীপ শৰ্মাই গণিতক সন্মানীয় বিষয় হিচাপে লৈ ১৯৭৫ চনত গুৱাহাটী বিশ্ববিদ্যালয়ৰ পৰা বি.এ.ত প্ৰথম শ্ৰেণীৰ প্ৰথম স্থান লৈ উত্তীৰ্ণ হয়। নগাঁও মহাবিদ্যালয়ত শিক্ষকতাৰে কৰ্মজীৱন আৰম্ভ কৰা দিলীপ শৰ্মাই পিছত কটন মহাবিদ্যালয়ত অধ্যাপনা কৰে আৰু তাৰে গণিত বিভাগৰ পৰা মুৰব্বী অধ্যাপক হিচাপে অৱসৰ গ্ৰহণ কৰে। তাৰ পিছত গিৰিজানন্দ চৌধুৰী ব্যৱস্থাপনা আৰু প্ৰযুক্তিবিদ্যা প্ৰতিষ্ঠানত গণিত বিভাগৰ মুৰব্বী অধ্যাপক হিচাপে যোগদান কৰে।

তেওঁ ১০খন জনপ্ৰিয় গণিতৰ গ্ৰন্থ ৰচনা কৰিছে। ভাৰতীয় গণিতজ্ঞ ভাস্কৰাচাৰ্যৰ লীলাৱতীৰ তেওঁ অনুবাদ কৰিছে। অসম গণিত শিক্ষায়তনৰদ্বাৰা প্ৰকাশিত গণিত বিকাশ আলোচনীখন ছমহীয়া হৈ থাকোঁতে তেওঁ সম্পাদনা কৰিছিল। ড° দিলীপ শৰ্মাই মাধ্যমিক, উচ্চতৰ মাধ্যমিক, স্নাতক আৰু স্নাতকোত্তৰ মহলাৰ বাবে কেইবাখনো পাঠ্যপুথি ৰচনা কৰিছে। বিভিন্ন কাকত-আলোচনীত তেওঁৰ চাৰিকুৰিৰো অধিক প্ৰবন্ধ-গল্প প্ৰকাশ পাইছে। অবিকল, বাৰ ওঠৰ আদি আলোচনীৰ তেওঁ নিয়মীয়া লেখক। ছপা মাধ্যমেৰে বিজ্ঞান আৰু প্ৰযুক্তিবিদ্যা ক্ষেত্ৰলৈ উল্লেখনীয় বৰঙণি আগবঢ়োৱাৰ বাবে ভাৰত চৰকাৰৰ বিজ্ঞান আৰু প্ৰযুক্তিবিদ্যা বিভাগে ২০১৭ বৰ্ষৰ ৰাষ্ট্ৰীয় বঁটাৰে ড° দিলীপ শৰ্মাক সন্মানিত কৰিছে।

জন্ম আৰু পৰিয়াল

অসমৰ নলবাৰী জিলাৰ সন্ধেলী নামৰ ঠাইত দিলীপ শৰ্মাৰ জন্ম হৈছিল। তেখেতৰ পিতৃৰ নাম নবীন চন্দ্ৰ শৰ্মা আৰু মাতৃৰ নাম কামিনী দেৱী।

শিক্ষা

১৯৭১ চনত দিলীপ শৰ্মাই হাইস্কুল শিক্ষান্ত পৰীক্ষাত অসমৰ ভিতৰতে সপ্তম স্থান অধিকাৰ কৰিছিল। ১৯৭২ চনত প্ৰাক-বিশ্ববিদ্যালয় পৰীক্ষাত গুৱাহাটী বিশ্ববিদ্যালয়ৰ পৰা কলা শাখাত প্ৰথম স্থানত উত্তীৰ্ণ হয়। লজিক আৰু সংস্কৃত বিষয়ত সৰ্বোচ্চ নম্বৰ লাভ কৰে। গণিতক সন্মানীয় বিষয় হিচাপে লৈ ১৯৭৫ চনত তেওঁ গুৱাহাটী বিশ্ববিদ্যালয়ৰ পৰা প্ৰথম শ্ৰেণীৰ প্ৰথম স্থান লৈ উত্তীৰ্ণ হয়। ইয়াৰ পিছতে প্ৰথম শ্ৰেণীৰ তৃতীয় স্থানত ১৯৭৭ চনত গণিতত এম.এ. পছ কৰে। ইয়াৰ পিছত তেওঁ এম.ফিল. আৰু ডক্টৰেট ডিগ্ৰী গ্ৰহণ কৰে।

কৰ্মজীৱন

নগাঁও মহাবিদ্যালয়ত শিক্ষকতাৰে কৰ্মজীৱন আৰম্ভ কৰা দিলীপ শৰ্মাই পিছত কটন মহাবিদ্যালয়ত অধ্যাপনা কৰে। কটন মহাবিদ্যালয়ৰ গণিত বিভাগৰ পৰা মুৰব্বী অধ্যাপক হিচাপে তেওঁ অৱসৰ গ্ৰহণ কৰে। তাৰ পিছত গিৰিজানন্দ চৌধুৰী ব্যৱস্থাপনা আৰু প্ৰযুক্তিবিদ্যা প্ৰতিষ্ঠানত গণিত বিভাগৰ মুৰব্বী অধ্যাপক হিচাপে যোগদান কৰে।

সাহিত্যিক জীৱন

ড° দিলীপ শৰ্মাই ১০খন জনপ্ৰিয় গণিতৰ গ্ৰন্থ ৰচনা কৰিছে। ভাৰতীয় গণিতজ্ঞ ভাস্কৰাচাৰ্যৰ লীলাৱতীৰ তেওঁ অনুবাদ কৰিছে আৰু অসম প্ৰকাশন পৰিষদৰ পৰা সেয়া প্ৰকাশ হৈছে।
অসম গণিত শিক্ষায়তনৰদ্বাৰা প্ৰকাশিত গণিত বিকাশ আলোচনীখন ছমহীয়া হৈ থাকোঁতে তেওঁ সম্পাদনা কৰিছিল।

গ্ৰন্থপঞ্জী

নিৰ্বাচিত গৱেষণা-পত্ৰ

কিতাপ

গণিতদ্ৰষ্টা ৰামানুজন
নিষ্ণাত গণিতজ্ঞ
সংখ্যাৰ কাননত
ইউক্লিড আৰু জ্যামিতি
নিৰুপম গণিত
সংখ্যাৰ জগতত বটুছাৰ
অমিততেজা গণিতজ্ঞ
প্ৰাচীন ভাৰতত গণিত-চৰ্চা
অনুপম গণিত
কুৰিজন ভাৰতীয় গণিত সাধক

স্বীকৃতি আৰু সন্মান

২০১৭ বৰ্ষৰ ৰাষ্ট্ৰীয় বঁটা, ভাৰত চৰকাৰৰ বিজ্ঞান আৰু প্ৰযুক্তিবিদ্যা বিভাগ

তথ্য উৎস

লগতে চাওক

খনীন্দ্ৰ চন্দ্ৰ চৌধুৰী
নয়নদীপ ডেকা বৰুৱা
অনুপম শইকীয়া (গণিতজ্ঞ)

শ্ৰেণী:অসমৰ ব্যক্তি
শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া শিক্ষাবিদ
শ্ৰেণী:অসমীয়া গণিতজ্ঞ
আইছা মাইগা

আইছা মাইগা (জন্ম: ৫ মে’ ১৯৭৫) এগৰাকী চেনেগালত জন্মগ্ৰহণ কৰা ফৰাচী অভিনেত্ৰী, পৰিচালিকা, লেখিকা, প্ৰযোজক আৰু সক্ৰিয় কৰ্মী। মাইগাই মাইকেল হানেক, আবদালৰহমান চিচাকো আৰু মিচেল গণ্ড্ৰীৰ দৰে প্ৰখ্যাত চলচ্চিত্ৰ নিৰ্মাতাসকলৰ সৈতে কাম কৰিছে আৰু শেহতীয়াকৈ চিৱেটেল এজিঅ’ফৰৰ পৰিচালনাৰ প্ৰথমখন ছবিত অভিনয় কৰিছে।

উদ্ধৃতিসমূহ

ফৰাচী চলচ্চিত্ৰত কৃষ্ণাংগসকলক প্ৰতিনিধিত্ব কৰাৰ সময় আহি পৰিছে— এমাহৰো কম সময়ৰ ভিতৰত আমি সহ-লেখকৰ পৰা এটা প্ৰকৃত দললৈ পৰিণত হ’লোঁ।
আইছা মাইগাই কানলৈ প্ৰতিনিধিত্বৰ যুঁজখন লৈ আনিছিল, ২২ মে’, ২০১৮
সকলো প্ৰতিভাৰ বাবে ছালৰ ৰং নিৰ্বিশেষে একে সুযোগ লাভ কৰাটোৱেই হ’ব আটাইতকৈ ভাল কথা।
আইছা মাইগাই কানলৈ প্ৰতিনিধিত্বৰ যুঁজখন লৈ আনিছিল, ২২ মে’, ২০১৮
ফৰাচী চিনেমাত যিবোৰ চৰিত্ৰ ৰূপায়ণ কৰা হয় সেয়া কেৱল আমাৰ বিশেষ সুবিধাপ্ৰাপ্ত পৰিৱেশটোৰ লগতেই জড়িত নহয়, ই সমগ্ৰ সমাজৰ সৈতে জড়িত।
আইছা মাইগাই ‘ফৰাচী অস্কাৰ’ত বৈচিত্ৰ্যৰ অভাৱৰ বিষয়ে এক আশ্চৰ্যকৰ ভাষণ দিছে, ৬ ডিচেম্বৰ, ২০২০

শ্ৰেণী:অভিনেত্ৰী
শ্ৰেণী:ফ্ৰান্সৰ ব্যক্তি
শ্ৰেণী:সমাজকৰ্মী
শ্ৰেণী:সাহিত্যিক
ইন্দিৰা পাৰ্থসাৰথি

আৰ পাৰ্থসাৰথি (; জন্ম:৭ জুলাই, ১৯৩০) যাক সাধাৰণতে ইন্দিৰা পাৰ্থসাৰথি বা ঈ-পা বুলিও জনা যায়; এগৰাকী ভাৰতীয় তামিল লেখক আৰু নাট্যকাৰ। তেওঁ ঘাইকৈ ঔৰংগজেৱ, নন্দন কতাই আৰু ৰামানুজন নাটকৰ বাবে বিশেষ পৰিচিতি লাভ কৰিছিল।

তেওঁক ১৯৯৯ চনত সৰস্বতী সন্মানেৰে সন্মানিত কৰা হৈছিল। ১৯৭৭চনত সাহিত্য অকাডেমি বঁটা আৰু ২০০৪ চনত সংগীত নাটক একাডেমী, এই দুয়োটি সন্মান লাভ কৰা তেওঁ একমাত্ৰ তামিল লেখক। ২০১০ চনত তেওঁক ভাৰত চৰকাৰে পদ্মশ্ৰী সন্মান প্ৰদান কৰে।

জীৱনপঞ্জী

১৯৩০ চনৰ ১০ জুলাই তাৰিখে চেন্নাইৰ এটা পৰম্পৰাগত আয়েংগাৰ পৰিয়ালত ইন্দিৰা পাৰ্থসাৰথিৰ জন্ম হৈছিল। কুম্বাকোনামত তেওঁ স্কুলীয়া শিক্ষা সম্পূৰ্ণ কৰিছিল। বিদ্যালয়ত ইংৰাজী শিক্ষক ৰূপে কৰ্মৰত লেখক জানকীৰমণৰ অধীনত তেওঁ বিদ্যালাভ কৰিছিল।

তেওঁ তামিল ভাষাত বহুকেইখন গল্প সংকলন, নাটক আৰু উপন্যাস লিখিছে আৰু এইবোৰ কেইবাটাও ভাৰতীয় ভাষাৰ লগতে আন্তৰ্জাতিক ভাষালৈ অনুবাদ হৈছে।

তেওঁ তেওঁৰ চৰিত্ৰসমূহৰে তামিল ভাষাত এক সুকীয়া স্থান দখল কৰিবলৈ সক্ষম হৈছে। তেওঁৰ চৰিত্ৰসমূহৰ বেছিভাগেই নগৰীয়া বুদ্ধিজীৱী, যি মুকলিকৈ কথা কয় আৰু আনে কি কয় সেয়া গভীৰভাৱে বিশ্লেষণ কৰে। তেওঁৰ বেছিভাগ উপন্যাসৰে পৃষ্ঠভূমি হৈছে দিল্লী; য’ত তেওঁ তেওঁৰ কৰ্মজীৱন অতিবাহিত কৰিছিল। তেওঁ শৈশৱ অতিবাহিত কৰিছিল তামিলনাডুৰ শ্ৰীৰংগমত। এই ঠাইখিনিয়েও কোনো কোনো সময়ত তেওঁৰ সৃষ্টিশীল লেখনীত ভুমূকি মাৰিছে। তেওঁৰ ‘কুৰুতি পুনাল’ উপন্যাসত এই দুই পৰিৱেশৰ মিশ্ৰন দেখা যায়।

তেওঁ সংগীত নাটক একাডেমী, সাহিত্য অকাডেমি আৰু সৰস্বতী সন্মানকে ধৰি বহুকেইটা বঁটাৰে সন্মানিত হৈছে। সংগীত নাটক একাডেমী আৰু সাহিত্য অকাডেমি, এই দুয়োটি বঁটা লাভ কৰা তেওঁ একমাত্ৰ তামিল লেখক।

সৃষ্টিশীল কাম

উপন্যাস
তিৰাইগল্লকু আপাল
কুৰুতি পুনাল
আকাশ তামৰেই
হেলিকপ্টাৰ্গল কীল্লে ইৰাংগি ভিত্তানা
মায়ামান ভিত্তাই
তিভুকল
য়েছুভিন তৰাংগাল
সুচতান্তিৰা ভূমি
কৃষ্ণা কৃষ্ণা

নাটক
উচ্ছি ভেইল
পৰৱেই পৰত্তিয়া উডালগাল
ঔৰংগজেৱ
নন্দন কথাই
ৰামানুজন

তথ্যসূত্ৰ

শ্ৰেণী:তামিল ব্যক্তি
শ্ৰেণী:সাহিত্যিক
শ্ৰেণী:ঔপন্যাসিক
শ্ৰেণী:গল্পকাৰ
শ্ৰেণী:নাট্যকাৰ
শ্ৰেণী:তামিল ভাষাৰ সাহিত্য অকাডেমি বঁটা বিজয়ী
শ্ৰেণী:সংগীত নাটক একাডেমী বঁটা বিজয়ী
শ্ৰেণী:সৰস্বতী সন্মান বিজয়ী
শ্ৰেণী:পদ্মশ্ৰী বঁটা বিজয়ী
শ্ৰেণী:জীৱিত ব্যক্তি
ঝাও লুচি

ঝাও লুচি (; জন্ম: ৯ নৱেম্বৰ ১৯৯৮), ৰ’জি ঝাও নামেৰে পৰিচিত, এগৰাকী চীনা অভিনেত্ৰী আৰু গায়িকা।

তেওঁ দ্য ৰোমাঞ্চ অৱ টাইগাৰ এণ্ড ৰোজা (২০২০), ডেটিং ইন দ্য কিচেন (২০২০), দ্য লং বেলাড (২০২১), হু ৰুলচ দ্য ৱাৰ্ল্ড (২০২২), লভ লাইক দ্য গেলেক্সি (২০২২), হিডেন লভ (২০২৩), আৰু দ্য ষ্ট'ৰী অৱ পাৰ্ল গাৰ্ল (২০২৪)-ৰ দৰে জনপ্ৰিয় নাটকত অভিনয় কৰাৰ বাবে পৰিচিত।

কেৰিয়াৰ

ঝাও লুচিয়ে ২০১৬ চনত চিনো ৱেব শ্ব’ "ছুপাৰ ষ্টাৰ একাডেমী"ৰ জৰিয়তে অভিনয় জগতে প্ৰৱেশ কৰে। পিছত, ২০১৮ চনত অ’! মাই এম্পাৰ’ৰ নাটকত মুখ্য চৰিত্ৰত অভিনয় কৰি বিশেষ জনপ্ৰিয়তা লাভ কৰে। ২০২০ চনত দ্য ৰোমেঞ্চ অব টাইগাৰ এণ্ড ৰ'জ নাটকে তেওঁৰ কৃতিত্বক নতুন উচ্চতালৈ লৈ যায়।

২০২১ আৰু ২০২২ চনত দ্য লং বেলাড, হু ৰুলচ দ্য ৱাৰ্ল্ড, আৰু লভ লাইক দ্য গেলেক্সি নাটকে তেওঁক চীনা বিনোদন জগতৰ এগৰাকী অগ্ৰণী অভিনেত্ৰীৰূপে প্ৰতিষ্ঠিত কৰে। ২০২৩ চনত হিডেন লভ নাটকত অভিনয় কৰি তেওঁ আৰু অধিক প্ৰশংসা লাভ কৰে।

২০২৪ চনত, দ্য ষ্ট'ৰি অব পাৰ্ল গাৰ্ল নাটকত মুখ্য চৰিত্ৰত অভিনয় কৰি, তেওঁ অভিনয় জগতত নিজৰ স্থান অধিক শক্তিশালী কৰে।

স্বাস্থ্য সমস্যা আৰু পুনৰাগমন

ডিচেম্বৰ ২০২৪ চনত, ঝাও লুচিয়ে স্বাস্থ্যজনিত সমস্যাৰ বাবে সকলো ব্যৱসায়িক কাৰ্যকলাপ অৱস্থান কৰে। প্ৰতিবেদনসমূহত উল্লেখ কৰা হয় যে, তেওঁ এফেছিয়া ৰোগত আক্ৰান্ত হৈছিল, আৰু ২০১৯ চনৰ পৰা ডিপ্ৰেছন (উদ্বেগজনিত ৰোগ) ৰ সৈতে যুঁজ দি আহিছে, যাৰ মূল কাৰণ আছিল পৰিয়ালৰ কিছু সদস্যৰ মৃত্যু।

২৫ জানুৱাৰী ২০২৫ চনত, ঝাও লুচিয়ে নিজৰ পুনৰ উদ্ধাৰৰ পিছত প্ৰথমবাৰৰ বাবে এক জনহিতৈষী অনুষ্ঠানত উপস্থিত হয় আৰু সংবাদমাধ্যমৰ আগত নিজৰ স্বাস্থ্য আৰু পুনৰুদ্ধাৰৰ বিষয়ে কথা কয়। ফেব্ৰুৱাৰী মাহত, তেওঁ স্বেচ্ছাসেৱী কাৰ্যকলাপো পুনৰ আৰম্ভ কৰে।

পুৰস্কাৰ আৰু মনোনয়ন

বছৰ পুৰস্কাৰ শ্ৰেণী মনোনয়ন ফলাফল
২০১৯ গ’ল্ডেন বাড - দ্য থাৰ্ড নেটৱৰ্ক ফিল্ম এণ্ড টেলিভিছন মহোৎসৱ নতুন অভিনেতা পুৰস্কাৰ ওহ! মাই এম্পেৰৰ বিজয়ী
২০২০
৭ম চীনৰ অভিনেতা পুৰস্কাৰ সমাৰোহ
শ্ৰেষ্ঠ অভিনেত্ৰী (ৱেব ছিৰিজ)
দ্য ৰোমেন্স অব টাইগাৰ এণ্ড ৰ’জ
মনোনীত

২৯তম হুৱাডিং পুৰস্কাৰ
শ্ৰেষ্ঠ নতুন অভিনেত্ৰী
মনোনীত

২৯তম হুৱাডিং পুৰস্কাৰ
শ্ৰেষ্ঠ অভিনেত্ৰী (চীন ঐতিহাসিক থিম নাটক)
মনোনীত

হেংডিয়ান চলচ্চিত্ৰ আৰু টিভি মহোৎসৱ
শ্ৰেষ্ঠ অভিনেত্ৰী
বিজয়ী

টেন্সেন্ট ভিডিঅ’ অল ষ্টাৰ এৱাৰ্ডছ ২০২০
বৰ্ষৰ উন্নতি সাধন কৰা অভিনেতা
বিজয়ী

২০২১
২য় পিপল’ছ ডেইলি ডিজিটেল কমিউনিকেচন এণ্ড ফিউশন স্ক্ৰিন ছাৰিম’নি
গতিশীল অভিনেত্ৰী
N/A
বিজয়ী

দৌইন ষ্টাৰ নাইট ২০২১
বৰ্ষৰ উজ্বল অভিনেতা
N/A
বিজয়ী

ছিওল আন্তৰ্জাতিক নাট্য মহোৎসৱ
এছিয়ান ষ্টাৰ এৱাৰ্ড
দ্য লং বেলাড
বিজয়ী

২০২২
১৮তম চাইনিজ আমেৰিকান টিভি মহোৎসৱ - গ’ল্ডেন এঞ্জেল এৱাৰ্ড
বিশিষ্ট অভিনেত্ৰী
লভ লাইক দ্য গেলেক্সি
বিজয়ী

১৩তম মাকাউ আন্তৰ্জাতিক টেলিভিছন মহোৎসৱ
শ্ৰেষ্ঠ মুখ্য অভিনেত্ৰী
মনোনীত

৩৫তম হুৱাডিং পুৰস্কাৰ
শ্ৰেষ্ঠ অভিনেত্ৰী (চীন ঐতিহাসিক থিম নাটক)
মনোনীত

ৱেইব’ টিভি & ইন্টাৰনেট ভিডিঅ’ ছামিট ২০২২
বৰ্ষৰ বিশিষ্ট অভিনেতা/অভিনেত্ৰী
N/A
বিজয়ী

এছিয়ান ২০২২ সম্পাদকৰ বিচাৰিত পুৰস্কাৰ
কেমিষ্ট্ৰি মিচেলিন এৱাৰ্ড
হু ৰুলছ দ্য ৱ’ৰ্ল্ড
বিজয়ী

বাহ্যিক সংযোগ

ঝাও লুচিৰ ইন্সটাগ্ৰাম

তথ্যসূত্ৰ

শ্ৰেণী:অভিনেত্ৰী
শ্ৰেণী:জীৱিত ব্যক্তি
শ্ৰেণী:সমাজকৰ্মী
শ্ৰেণী:চীনা অভিনেত্ৰী